Broj: 711-I-1855-M-162/23-02-23

Zagreb, 14. rujna 2023.

 **NIVES TORBARINA**

 direktorica Komunalnog društva Kozala

d.o.o.

**Predmet: mišljenje na zahtjev obveznice Nives Torbarine**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 12. rujna 2023. pod brojem 711-U-6909-M-162/23-01-26 zaprimilo je zahtjev za davanjem mišljenja koji je podnijela obveznica Nives Torbarina, direktorica Komunalnog društva Kozala d.o.o.

U podnesenom zahtjevu obveznica je navela da Smjernicom Povjerenstva od 31. siječnja 2022. broj 711-I-134-R-34/22-01-17 i njenom Dopunom broj 711-I-518-R-34/22-02-17 od 12. travnja 2022. nije obuhvaćeno pravo na ostvarivanje novčanog primitka – jubilarne nagrade od strane osoba koje obnašaju javnu dužnost. Obveznica je dalje navela da je Komunalno društvo Kozala d.o.o. u 100%-tnom vlasništvu Grada Rijeke te da je isplata jubilarne nagrade za vjernost kolektivu predviđena pozitivnim propisima tog društva: Pravilnikom o radu i Kolektivnim ugovorom, slijedom čega traži mišljenje o pravu isplate jubilarne nagrade članu Uprave i direktoru društva koji je u radnom odnosu.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 24. sjednici održanoj 14. rujna 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primicima dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Sukladno navedenom, direktor trgovačkog društva čiji je jedini osnivač jedinica lokalne samouprave koji prima plaću, ne može uz plaću za obnašanje navedene javne dužnosti primiti, pored ostalog, niti jubilarnu nagradu jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. točkom d) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Nives Torbarina, elektroničkom dostavom
2. Objava na internetskoj stranici Povjerenstva
3. Pismohrana